text: Brød-suppe.
  ¾ Pund (75 O.) rugbrød skæres småt, koges i 3 potter vand, indtil det er jævnt, gnides igennem et dørslag og er dette ikke fint, da også gennem en sigte, og sættes på igen med citronskal og kanel. Når suppen koger, kommes 1 pægel hvid vin, saft af 2 citroner og sukker deri. En pægel tyk fløde piskes til skum i terrinen, og suppen hældes derpå, imedens der piskes med riset. Til 6 à 7 personer. Har man ikke afskåret brød, som man vil have anvendt, kan brødet rives, og da behøver suppen ikke at sies.